b'\n_START_ARTICLE_\nPortevinia\n_START_SECTION_\nUtseende\n_START_PARAGRAPH_\nEn middelsstor (8-10 mm), svart blomsterflue. Den ligner p\xc3\xa5 artene i slekten urteblomsterfluer, Cheilosia, men skiller seg fra disse p\xc3\xa5 en bredere kroppsform og p\xc3\xa5 at bakkroppen har tre par store, s\xc3\xb8lvgr\xc3\xa5 st\xc3\xb8vflekker som er tydelige i alle fall hos hannen. Ansiktet mangler en markert midtkn\xc3\xb8l ("nese"), munnkanten er derimot noe fremskutt. Antennene er forholdsvis sm\xc3\xa5, for det meste oransje, det tredje leddet rundt. Fasett\xc3\xb8ynene er nakne, hos hannen m\xc3\xb8tes de i et lite omr\xc3\xa5de i pannen. Beina er helt svarte og slanke. Vingene er glassklare bortsett fra et lysbrunt vingemerke.\n_START_SECTION_\nLevevis\n_START_PARAGRAPH_\nDen store ramsl\xc3\xb8kfluen er helt knyttet til n\xc3\xa6ringsplanten ramsl\xc3\xb8k, og kan finnes ganske tallrikt i lier der denne st\xc3\xa5r tett. Denne finnes helst i litt n\xc3\xa6ringsrike l\xc3\xb8vskoger. Hannene forsvarer territorier p\xc3\xa5 solbelyste ramsl\xc3\xb8kblader, ramsl\xc3\xb8k som st\xc3\xa5r i skyggen er mindre attraktive. Fluenes flygetid faller sammen med ramsl\xc3\xb8kens blomstring i mai-juni, og fluene bes\xc3\xb8ker ogs\xc3\xa5 gjerne blomstene. Hunnen legger egg ved roten av n\xc3\xa6ringsplanten og larven utvikler seg inne i selve l\xc3\xb8ken, de skiller seg dermed klart fra larvene av liten ramsl\xc3\xb8kflue (Cheilosia fasciata) som utvikler seg i bladene. Den store ramsl\xc3\xb8kfluen er regnet som er s\xc3\xa5rbar art i Norge, men ikke s\xc3\xa5 truet som liten ramsl\xc3\xb8kflue.\n_START_SECTION_\nUtbredelse\n_START_PARAGRAPH_\nSlekten er bare utbredt i Palearktis, med \xc3\xa9n art i Europa og to i \xc3\x98st-Asia. Stor ramsl\xc3\xb8kflue er utbredt over det meste av Vest-Europa, men i Norge finnes den bare i et begrenset omr\xc3\xa5de mellom Hardanger og Sognefjorden.\n_START_SECTION_\nTruet art\n_START_PARAGRAPH_\nStor ramsl\xc3\xb8kflue ble listet som direkte truet (EN) p\xc3\xa5 den norske r\xc3\xb8dlisten fra 2006. Arten synes imidlertid \xc3\xa5 v\xc3\xa6re noe vanligere enn tidligere antatt og vil derfor trolig bli nedgradert.'